A Bizottság 27/85/EGK rendelete

(1985. január 4.)

az olívaolajjal kapcsolatos különös intézkedések megállapításáról szóló 2262/84/EGK rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az olívaolajjal kapcsolatos különös intézkedések megállapításáról szóló, 1984. július 17-i 2262/84/EGK tanácsi rendeletre [1] és különösen annak 5. cikkére,

mivel a 2262/84/EGK rendelet 1. cikke szerint valamennyi, egy bizonyos minimális mennyiségnél több olívaolajat termelő tagállamnak létre kell hoznia egy ügynökséget abból a célból, hogy az olívaolaj-termelési támogatási rendszerrel kapcsolatos bizonyos vizsgálati és egyéb feladatokat végezzen el; mivel az ügynökségnek olyan helyzetben kell lennie, hogy végre tudja hajtani a rendeletben előírt feladatokat; mivel minden ügynökségnek rendelkeznie kell a feladatai kivitelezéséhez szükséges minimális jogkörrel;

mivel a termelési támogatási rendszer megfelelő és hatékony működtetése érdekében a 2262/84/EGK rendelet 1. cikkének (3) bekezdése előírja, hogy az érintett tagállam feladatai végrehajtására teljes jogkörrel ruházza fel az ügynökséget; mivel minden érintett tagállam köteles az ügynökség ellenőreit felruházni azzal a jogkörrel, hogy beléphessenek minden olyan épületbe és területre, amelyet az ellenőrzött személyek szakmai tevékenységük során használnak és megkapjanak minden olyan információt, illetve elvégezhessenek minden olyan ellenőrzést, amely az ügynökség feladatainak ellátásához szükséges;

mivel az érintett tagállamoknak minden szükséges intézkedést meg kell tenniük annak érdekében, hogy megvédjék az ellenőrzött személyek és egyéb érdekeltek jogait;

mivel az ügynökség az érintett tagállam által az ügynökség javaslata alapján, a Bizottsággal való konzultációt követően kidolgozott ütemterv és költségvetés keretein belül végzi munkáját; mivel ezért meg kell állapítani mind az ütemterv minimális tartalmát és a költségvetés méretét, mind pedig az ezek meghatározására és esetleges módosítására vonatkozó eljárást;

mivel a 2262/84/EGK rendelet 1. cikkének (4) bekezdése szerint a Bizottság rendszeresen ellenőrzi az ügynökségek munkáját; mivel következésképpen meg kell állapítani azt az eljárást, amelynek segítségével a Bizottság tájékozódik e munkáról;

mivel a Közösség az első három gazdasági évben hozzájárul az ügynökségek működésének tényleges költségeihez; mivel meg kell állapítani mind a finanszírozási eljárás módját, mind az ezzel kapcsolatos ellenőrzési eljárásokat;

mivel figyelembe véve a termelő tagállamok ügynökségeinek létrehozásához szükséges időt, az 1984/85. gazdasági évben rendkívüli intézkedéseket kell tenni;

mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

(1) A 2262/84/EGK rendelet 1. cikkének (1) bekezdése értelmében minden egyes termelő tagállam legkésőbb 1985. március 31-ig létrehoz egy ügynökséget abból a célból, hogy eleget tegyen az említett rendeletben előírt ellenőrzési és egyéb kötelezettségeinek.

(2) Nem kötelesek ügynökséget létrehozni azon tagállamok, amelyeknek az elmúlt négy gazdasági évben a termelési támogatásra jogosító átlagos mennyiség alapján számított termelése nem haladja meg a 3000 tonnát.

2. cikk

(1) Minden ügynökség megkapja a kötelezettségei teljesítéséhez szükséges jogkört.

(2) A 2262/84/EGK rendelet 1. cikkének (4) bekezdésében említett ütemterv és költségvetés keretein belül minden ügynökség önállóan dönt személyi állományának kiválasztása és munkájának megtervezése, valamint valamennyi ezekkel kapcsolatosan felmerülő költség tekintetében.

(3) Az ügynökség fizetési jegyzékén szereplő alkalmazottak számát, képzettségük és gyakorlati tapasztalataik szintjét, a számukra elérhetővé tett forrásokat és az ügynökség részlegeinek felépítését úgy kell megállapítani, hogy lehetővé váljon a 2262/84/EGK rendelet 1. cikkének (2) bekezdésében említett kötelezettségek megvalósítása. Különösen figyelembe kell venni azt, hogy az ellenőrzésért felelős személyzet rendelkezzen a szükséges szakmai ismeretekkel és tapasztalattal, amely képessé teszi arra, hogy elvégezze a 2261/84/EGK tanácsi rendelet [2] és a 3061/84/EGK bizottsági rendelet [3] által előírt ellenőrzéseket, különösen a mezőgazdasági adatok felmérése, az olajsajtoló üzemek műszaki ellenőrzése, az árukészlet és a számlák átvizsgálása tekintetében.

(4) Az érintett tagállam megfelelő hatáskörrel ruházza fel a tisztviselőt a 2262/84/EGK rendelet szerint ráruházott feladatok teljesítése érdekében arra, hogy a termelők, a termelői szervezetek és szövetségeik, valamint az elfogadott olajsajtoló üzemek tekintetében bármely szükséges információt és bizonyítékot beszerezzenek, valamint elvégezzék az esetleg szükséges ellenőrzéseket, ideértve különösen a következőket:

a) az üzleti könyvek és egyéb üzleti dokumentumok ellenőrzésének joga;

b) az üzleti dokumentumok lemásolásának és kivonatolásának joga;

c) a szóbeli információ kérésének joga a helyszínen;

d) az ellenőrzött üzleti rendeltetésű épületbe vagy területre való belépés joga.

A tagállamok minden szükséges intézkedést megtesznek annak érdekében, hogy az ellenőrzött természetes és jogi személyeknek a nemzeti szintű jogszabályok által biztosított jogait megvédjék.

A tagállamok nemzeti szintű jogszabályaik szerint bizonyító erejűnek ismerik el a tisztviselők megállapításait.

3. cikk

(1) Az 1985/86. gazdasági évtől kezdődően az ügynökség minden gazdasági évre kidolgozza az ütemtervet és a költségvetési tervezetet. Az ütemterv a 2261/84/EGK és a 3061/84/EGK rendeletben megállapított feltételek sérelme nélkül, az ellenőrzött piaci szereplők reprezentativitására figyelemmel készül. Elsőbbséget élvez azonban minden olyan tevékenység vagy térség, ahol a szabálytalanságok jelentős veszélye áll fenn.

(2) Az ütemterv a következőket tartalmazza:

a) a 2261/84/EGK rendelet 16. cikkében előírt számítógépes állományok adatainak használatára vonatkozó tervezet; ezek az adatok az olajfakataszterből származó információkat is tartalmazzák;

b) az ügynökség tervezett ellenőrzési tevékenységének vázlata a következők tekintetében:

- a termelői szervezetek,

- a termelői szervezetek szövetségei és

- az elfogadott olajsajtoló üzemek,

és az ellenőrzés kivitelezési módjának leírása;

c) az ügynökség által az olajbogyó-terméshozamok és olívaolaj-termelési hozamok meghatározásának céljából szükséges feladatok ütemterve;

d) az olajbogyó sajtolása során nyert olajnak és melléktermékeinek felhasználási célja, valamint az olívaolaj termelésével, feldolgozásával és fogyasztásával kapcsolatos statisztikai felmérések tekintetében szükséges vizsgálatok leírása;

e) a tagállam vagy a Bizottság kérésére a 2262/84/EGK rendelet 1. cikke (2) bekezdésének második és harmadik albekezdése szerint szükséges minden egyéb feladat felsorolása;

f) az ügynökség által a munkatársainak nyújtani kívánt képzés részletes adatai;

g) a Bizottsággal való kapcsolattartásért felelős tisztviselők felsorolása.

Ezenkívül az ügynökség jelzi az ütemtervben feltüntetett minden egyes tevékenységterülettel kapcsolatban szükséges munkanapok becsült számát.

(3) Az ügynökség költségvetése a következő tételeket tartalmazza, amelyek mindegyikével megfelelő részletességgel kell foglalkozni:

1. a személyzeti állomány;

2. személyzeti kiadások;

3. adminisztratív kiadások;

4. az egyes projektek kiadásai;

5. befektetésekre fordított összegek;

6. egyéb kiadások;

7. az érintett tagállamtól kapott bevétel;

8. a Közösség által a 2262/84/EGK rendelet 1. cikke (5) bekezdésének második albekezdése alapján nyújtott hozzájárulás;

9. a 2262/84/EGK rendelet 1. cikke (5) bekezdésének első albekezdése szerinti bevétel;

10. egyéb bevételek.

(4) Az előzetes ütemterv és költségvetési tervezet megalkotása céljából az ügynökségnek figyelembe kell vennie a közösségi jog által előírt ellenőrzések gyakoriságát, a korábbi gazdasági években szerzett tapasztalatokat, valamint az érintett tagállam kötelezettségeinek sérelme nélkül a Bizottság által az ütemterv és a költségvetési tervezet kidolgozása előtt tett valamennyi észrevételt és megjegyzést.

4. cikk

(1) Az ügynökség legkésőbb minden év augusztus 15-ig benyújtja az érintett tagállamnak az előzetes ütemtervet és költségvetési tervezetet. Ezek alapján az érintett tagállam kidolgozza az ütemtervet és a költségvetési tervezetet, és legkésőbb minden év szeptember 15-ig benyújtja azokat a Bizottságnak.

A Bizottság harminc napon belül, az érintett tagállam kötelezettségeinek sérelme nélkül felkérheti az érintett tagállamot, hogy tegye meg a költségvetésben és az ütemtervben azokat a változtatásokat, amelyek a Bizottság véleménye szerint a termelési támogatási rendszer kielégítő működése érdekében szükségesek.

(2) Az érintett tagállam legkésőbb minden év október 31-ig elfogadja az ügynökség végleges ütemtervét és költségvetését, és azonnal továbbítja azokat a Bizottságnak.

(3) A Bizottság jóváhagyásával – feltéve, hogy a költségvetésben foglalt teljes összeg ennek eredményeképpen nem növekszik – az ellenőrzések hatékonyabbá tételének céljából a tagállam a gazdasági év során módosíthatja az ügynökség ütemtervét és költségvetését.

Ha azonban a termelési támogatási rendszer megfelelő működését komolyan veszélyeztető csalás lehetőségével fenyegető kivételes helyzet áll elő, az ügynökség tájékoztatja az érintett tagállamot és a Bizottságot. Ebben az esetben az ügynökség az érintett tagállam hozzájárulásának kézhezvétele után módosíthatja a munkatervét és az ellenőrzési munkát. A tagállam késedelem nélkül tájékoztatja a Bizottságot.

Ha a gazdasági év során a tagállam vagy a Bizottság meghatározott vizsgálatok lefolytatására kéri fel az ügynökséget, az ütemtervet és a költségvetést ennek megfelelően módosítják. Az (1) és (2) bekezdésben megállapított eljárást értelemszerűen alkalmazni kell a fenti módosítások bevezetésére.

5. cikk

(1) Annak érdekében, hogy a Bizottság tisztviselői a 2262/84/EGK rendelet 1. cikkének (4) bekezdésében meghatározottak alapján felülvizsgálhassák az ügynökség által elvégzett munkát, az ügynökség legkésőbb minden hónap 15-ig benyújtja az érintett tagállamnak és a Bizottságnak a következő hónapra vonatkozó irányítási és ellenőrzési munkájának ütemtervét. Az ügynökség mielőbb értesíti a Bizottságot és az érintett tagállamot a havi ütemtervének végrehajtásában bekövetkezett valamennyi változásról.

(2) Az ügynökség minden negyedév vége után legkésőbb 30 nappal az ügynökség által elvégzett munkáról szóló összefoglaló jelentést nyújt be a tagállamnak és a Bizottságnak egy pénzügyi kimutatással együtt, amely feltünteti a pénzforgalmat és az ügynökség részéről az egyes költségvetési fejezetekben felmerült kiadásokat.

(3) A Bizottság, az érintett tagállam és az ügynökség képviselői legalább negyedévenként véleményezik az ügynökség által elvégzett és az ügynökség által a jövőben elvégezni kívánt munkát.

6. cikk

(1) Az érintett tagállam minden évben legkésőbb május 31-ig továbbítja a Bizottságnak az előző gazdasági év bevételi és kiadási mérlegét az ügynökség felügyeletéért felelős kormányzati szerv jelentésével együtt.

(2) Legkésőbb három hónappal a fenti időpont után a Bizottság döntést hoz az ügynökség tényleges kiadásainak összegéről, amelyet az adott évben a termelő tagállam számára biztosítani kell. A fenti összeget – a (4) bekezdésben és a 7. cikk (3) bekezdésében említett előleg levonása után – azonnal ki kell fizetni, miután megállapítják, hogy az ügynökség elvégezte a rábízott munkát.

(3) A bevételi és kiadási mérleg átvizsgálása céljából a Bizottság tisztviselői felhatalmazást kapnak az ügynökségek pénzügyi nyilvántartásához és a kapcsolódó dokumentumokhoz való hozzáférésre.

(4) Az ügynökség egy gazdasági évre vonatkozó működési kiadásainak összegét a Bizottság és az érintett tagállam az ügynökség költségvetési tervezete alapján hagyja jóvá. A Bizottság azonban az ügynökségnek az 5. cikk (2) bekezdésében említett negyedéves jelentése adatainak alapján kiszámított kiadási ráta figyelembevételével megváltoztathatja a havi részlet összegét.

7. cikk

(1) Az érintett tagállamok a 3. cikk (2) és (3) bekezdésének megfelelően kidolgozzák az 1984/85-re vonatkozó ütemterv- és költségvetési tervezetet, és legkésőbb 1985. február 28-ig eljuttatják azokat a Bizottságnak.

Az ütemtervtervezet tartalmazza az ügynökségnek az érintett évre szóló, új személyi állomány felvételére vonatkozó tervét.

Az ügynökség tervezett tevékenységeinek, beleértve az ellenőrzési tevékenységet is, összhangban kell lenniük az új személyi állomány felvételére és az előirányzott képzési programra vonatkozó tervvel.

A tagállamok a fentiekkel együtt eljuttatják a Bizottságnak az ügynökség tervezett alapszabályát. Ennek tartalmaznia kell az új személyi állomány felvételére vonatkozó eljárást, amely elégséges garanciát nyújt arra nézve, hogy a 2. cikk (3) bekezdésében megfogalmazott célok megvalósuljanak.

A Bizottság 30 napon belül – a tagállam feladatainak sérelme nélkül – felkérheti a tagállamot arra, hogy indokolt esetben módosítsa költségvetését vagy az ütemtervet, és benyújtja az alapszabályra vonatkozó esetleges megjegyzéseit.

(2) Az érintett tagállam legkésőbb 1985. április 30-ig elfogadja az 1984/85. évi ütemtervet és költségvetést.

(3) A Bizottság az 1984/85. évi ütemterv- és költségvetési tervezet kézhezvétele után a költségvetési tervezet alapján az ügynökség létrehozásának megkönnyítése céljából megelőlegezheti a tagállamnak az ügynökség létrehozásának költségét. Hivatalos megalapítása után az ügynökség jogosult lesz a 6. cikk (4) bekezdésében említett működési költségekre vonatkozó havi előlegek felvételére.

8. cikk

Amíg az ügynökség nem képes ellátni valamennyi ráruházott kötelezettségét és ellenőrzési tevékenységet, a termelő tagállamok a fennálló eljárásokkal összhangban folytatják le a 2261/84/EGK rendeletben, a 2711/84/EGK bizottsági rendeletben [4] és a 3061/84/EGK rendeletben meghatározott ellenőrzéseket.

9. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

A 4., 5. és 6. cikk rendelkezéseit csak az 1984/85., 1985/86. és 1986/87. gazdasági évre vonatkozó ütemtervvel kapcsolatos programokra és költségvetésekre kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1984. január 4-én.

a Bizottság részéről

Poul Dalsager

a Bizottság tagja

[1] HL L 208., 1984.8.3., 11. o.

[2] HL L 208., 1984.8.3., 3. o.

[3] HL L 288., 1984.11.1., 52. o.

[4] HL L 258., 1984.9.27., 12. o.

--------------------------------------------------